《自荆入沌至鄂凡十日沌中》
宋代·员兴宗

长芦冲短芦，挽船如挽车。
一缕江摇天，萦带千里馀。
时焉忽断岸，依依见幽居。
试问居者谁，此地家焉如。
居十顾我笑，官何问之愚。
一生宅莽苍，岂觉城市娱。
出户舟为步，入户羹为鱼。
田牧我有时，牛羊与之俱。
但愿秔稻丰，俯仰无所须。
山河总白日，城市仍丘墟。
我兴愧其言，劳生叹囚拘。
因笑永民鼠，人大长狙狙。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。